**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2015. december 10-i ülésére**

**Javaslat a gyermek és diák közétkeztetés jövőbeni ellátásával kapcsolatos előzetes döntések meghozatalára**

Szombathely Megyei Jogú Város Önkormányzata a köznevelési intézmények étkeztetési feladatait 1996. óta külső szolgáltatóval kötött vállalkozói szerződés alapján biztosítja. Az étkeztetési feladat nagyságrendje alapján a szolgáltató közbeszerzési eljárás keretében került kiválasztásra. A jelenlegi szolgáltatóval, az Elamen Kereskedelmi és Vendéglátó Zrt-vel a gyermek illetve diák étkeztetés biztosítására vonatkozóan 5 éves határozott időtartamra megkötött szerződés 2016. augusztus 31. napjával lejár.

Az étkeztetés biztosítása az Önkormányzat számára kötelező feladat:

* a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 41. § (1) bekezdése alapján az étkeztetés a gyermekek napközbeni ellátása keretében biztosítandó ellátás, melyet az önkormányzatnak kötelező alapfeladatként kell megszerveznie,
* a Gyvt. 151. § (2) bekezdése alapján, a települési önkormányzat
* az általa fenntartott óvodákban, illetve
* a közigazgatási területén az állami intézményfenntartó központ, valamint az állami szakképzési és felnőttképzési szerv által fenntartott nevelési-oktatási intézményben

óvodai nevelési napokon, valamint az iskolai tanítási napokon biztosítja a déli meleg főétkezést és két további étkezést, kollégiumok esetében az előző három étkezésen túli további étkezést.

Az étkeztetési feladat ellátása nem terjed ki a Szombathelyi Élelmiszeripari és Földmérési Szakképző Iskola és Kollégium, a Herman Ottó Környezetvédelmi és Mezőgazdasági Szakképző Iskola és Kollégium diákjainak étkeztetésére. Előzőeken túlmenően a kiírás nem terjed ki a Szombathelyi Műszaki Szakképzési Centrum Puskás Tivadar Fém- és Villamosipari Szakképző Iskolája és Kollégiuma diákjainak étkeztetésére.

Fenti rendelkezések alapján Önkormányzatunk átlagosan mintegy napi 6.400 fő diák étkeztetését szervezi, koordinálja.

Az étkeztetési feladat nagyságrendjére (2014. évben közel nettó 700 millió Ft), valamint a közbeszerzési értékhatárokra tekintettel az új szolgáltató kiválasztása közbeszerzési eljárás keretében történhet.

**Az eljárás lényeges elemeit az alábbiak szerint javasolt meghatározni:**

* az eljárásban ajánlatkérő, illetve szerződő fél Szombathely Megyei Jogú Város Önkormányzata,
* a feladatellátás jellege, illetve biztonsága érdekében a szolgáltatás teljesítése időtartamát 5 évben célszerű meghatározni az eddigi gyakorlat alapján,
* a részekre történő ajánlattétel lehetőségét az egyenetlen konyhaszerkezet, az eltérő műszaki adottságok, valamint a diétás étkezés központi megszervezése miatt nem javasolt biztosítani,
* a szolgáltatásnak magába kell foglalnia:

1. gyermekek, diákok normál illetve diétás étkeztetését az Önkormányzat által meghatározott nyersanyagnorma figyelembe vételével, betartva az étkeztetésre vonatkozó hatályos rendelkezéseket, különös tekintettel a közétkeztetésre vonatkozó táplálkozás-egészségügyi előírásokról szóló 37/2014.(IV.30.) EMMI rendeletben foglaltakat,
2. a konyhák, ebédlők - HACCP előírásainak megfelelő - üzemeltetését az önkormányzat tulajdonát képező, illetőleg a szolgáltató saját tulajdonát képező eszközökkel,
3. az épületrészek, valamint eszközök rendeltetésszerű használatát, karbantartását, szükség szerinti cseréjét, pótlását, a konyhák üzemeltetésre alkalmas állapotban tartását a szerződés teljes időtartama alatt,
4. a főzési, tálalási, mosogatási, kiszállítási feladatok ellátását,
5. ebédeltetést követően az ebédlő takarítását, a terítők beszerzését, pótlását és mosatását,
6. az étkeztetés során keletkezett ételhulladék biztonságos elszállítását,
7. az üzemeltetés teljes költségének vállalását.

* a vállalkozói díj (árképzés) alapját képező rezsikulcsot a szolgáltatás teljes időszakában azonos fix összegben szükséges meghatározni, mert ez biztosítja a költségek tervezhetőségét, garantálja az Önkormányzat érdekét,
* Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelet 52. § (3) bekezdés 3. pontja alapján a szerződés tervezetet a Jogi és Társadalmi Kapcsolatok Bizottságának jogi szempontból véleményeznie kell.

A felhívás és dokumentáció előkészítését és véleményezését olyan határidővel szükséges elvégezni, hogy az ajánlattételi felhívás 2016. március hónap végéig megjelentethető legyen.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. december „ ”**

**/: Dr. Puskás Tivadar :/**

HATÁROZATI JAVASLAT

**…/2015. (XII. 10.) Kgy. számú határozat**

1. Szombathely Megyei Jogú Város Közgyűlése a „Javaslat a gyermek és diák közétkeztetés jövőbeni ellátásával kapcsolatos előzetes döntések meghozatalára” című előterjesztést megtárgyalta. A Közgyűlés elhatározza, hogy a gyermekek védelméről és a gyámügyi igazgatásról szóló 1997. évi XXXI. törvény 151. § (2) bekezdése alapján az Önkormányzat feladat-ellátási kötelezettségébe tartozó gyermekek étkeztetésének 2016. szeptember 1. napjától történő biztosítására - az étkeztetési feladat nagyságrendjére, valamint a közbeszerzési értékhatárokra tekintettel - közbeszerzési eljárást folytat le.
2. A Közgyűlés egyetért azzal, hogy a közbeszerzési eljárás a Szombathelyi Műszaki Szakképzési Centrum Puskás Tivadar Fém- és Villamosipari Szakképző Iskolája és Kollégiumára nem terjed ki.
3. A Közgyűlés felkéri a Polgármestert, hogy az eljárás lefolytatásánál az alábbiakat vegye figyelembe:

* az eljárásban ajánlatkérő, illetve szerződő fél Szombathely Megyei Jogú Város Önkormányzata,
* a feladatellátás jellege, illetve biztonsága érdekében a szolgáltatás teljesítése időtartama (5 évben) 60 hónapban kerüljön meghatározásra,
* a részekre történő ajánlattétel lehetőségét az Önkormányzat nem biztosítja,
* a szolgáltatásnak minimálisan az alábbi feladatok ellátását kell magába foglalnia:

1. gyermekek, diákok normál illetve diétás étkeztetését a Közgyűlés által meghatározott nyersanyagnorma figyelembe vételével, betartva az étkeztetésre vonatkozó hatályos rendelkezéseket, különös tekintettel a közétkeztetésre vonatkozó táplálkozás-egészségügyi előírásokról szóló 37/2014. (IV.30.) EMMI rendeletben foglaltakat,
2. a konyhák, ebédlők - HACCP előírásainak megfelelő - üzemeltetését az önkormányzat tulajdonát képező, illetőleg a szolgáltató saját tulajdonát képező eszközökkel,
3. az épületrészek, valamint eszközök rendeltetésszerű használatát, karbantartását, szükség szerinti cseréjét, pótlását, a konyhák üzemeltetésre alkalmas állapotban tartását a szerződés teljes időtartama alatt,
4. a főzési, tálalási, mosogatási, kiszállítási feladatok ellátását,
5. ebédeltetést követően az ebédlő takarítását, a terítők beszerzését, pótlását és mosatását,
6. az étkeztetés során keletkezett ételhulladék biztonságos elszállítását,
7. az üzemeltetés teljes költségének vállalását.

* a kiírás tartalmazza, hogy a vállalkozói díj (árképzés) alapját képező rezsikulcsot az ajánlattevőnek a szolgáltatás teljes időszakára vonatkozóan azonos fix összegben kell megadnia.

1. A Közgyűlés felkéri a Jogi és Társadalmi Kapcsolatok Bizottságát, hogy a szerződés-tervezetet a kiírást megelőzően jogi szempontból véleményezze.
2. A Közgyűlés felkéri a polgármestert, hogy az ajánlattételi felhívás és dokumentáció elkészítéséről annak figyelembe vételével gondoskodjon, hogy a felhívás 2016. március 31. napjáig megjelenjen.

**Felelős:** Dr. Puskás Tivadar polgármester

Koczka Tibor alpolgármester

Illés Károly alpolgármester

Molnár Miklós alpolgármester

Dr. Takátsné Dr. Tenki Mária a Jogi és Társadalmi Kapcsolatok Bizottságának elnöke

Dr. Károlyi Ákos jegyző

/a végrehajtás előkészítéséért:

Lakézi Gábor, a Városüzemeltetési Osztály vezetője

dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal /az 1. és 2. pontok vonatkozásában/

2016. február 28. /a 4. pont vonatkozásában/

2016. március 31. /a 3. és 5. pontok vonatkozásában/